khistorydata/jeongjo-sjw-relations huggingface dataset:
정조 10년 · 목
遠接使平安監司狀啓以爲。勅行當日辰時。自安北縣離發。申時到肅川府止宿。問安中使。當日來到本站。奉傳御貼於兩勅。則兩勅起立敬受。中使以自上別遣之意。措辭問候。則兩勅曰。昨遣宰臣。饋以厚禮。今又內侍繼至。俯問行役。可見國王禮待之至意。不勝感激。奉拜國王之日。當面陳。而今聞內待先歸云。須以此意。細奏國王前好矣。皇上企待國王之有子嗣。天語如此。匪久國王必有螽斯之慶。此是俺等之所顒望也。其他事情。開錄于左。一。早朝任譯等。依例行禮於勅使。則勅使曰。爾們旣以差備。隨行於千里遠程。而每日行禮。極爲勞苦。從今停止可也。任譯對以規例如此。則勅使曰。雖是規例。停止何妨耶。別問安使。又行禮於勅使。勅使曰。問安使日日行禮。俺等之心。尤有所不安。停免爲宜云云。八月十九日戌時封啓。○又狀啓。勅行當日申時。到順安縣止宿。其他事情。開錄于左。一。上勅跟來中姜哥者。有若我國之伴倘。粗解文字。甚見信任。故上勅行中事。無不主張。任譯與姜哥酬酢之際。問上勅履歷。則姜哥言。渠自少隨上勅。無處不往。上勅本以世祿之臣。其二兄。一爲吏部尙書。一爲提督學政。上勅則十七爲內閣中書。二十三爲知府。自伊後連爲外官。甚稱職。故秩滿輒陞擢。歷兵備道糧餉道按察使巡撫使織造提督等大官。李儒敬別單。一如此啓。而但於履歷曰。湖廣湖北江西浙江廣西廣東江蘇七省云。間又出征。屢次建功。四十餘年。盡心辦事。無一僨誤。性且剛直。皇帝倚以爲重。故再昨年遞外任。始還京師。郞除工部侍郞。兼管吏兵部正白旗副都統場倉事務。一年俸銀。合爲五千兩。家且富饒。歲入銀子。又爲萬數。有一子四女。一女爲宗室輔國將軍之妻。一女爲戶部員外郞之妻。子年二十三。昨年皇帝特除御前侍衛。甚見寵任。副勅則以進士出身。爲內閣學士。兼管軍機。姜哥之言以爲。貴國出來勅使。類多散秩大臣。頭等侍衛。而今番則皇上特派此兩大人者。亶出於優待貴國之意。又曰。俺之支族頗閥閱。屢隨上勅出使外省。多見厚待。通官輩不敢與抗衡。而今來朝鮮。則接待凡節。大不如通官。早知如此。吾何隨來。咄歎不已云。一。上勅到替馬所。招謂大同驛吏曰。此行非但按站徐行許多人役。擧皆步行。奔走喘急。所見可矜。轎馬須勿疾驅可也。見汝長隨轎前效勞可尙。問其姓名。頗示軫念之意云。一。兩勅到替馬所。藥飯與果品。多有所進。副勅以石榴示上勅曰。江南亦有此乎。上勅曰。果有之。而大如小椀子。粒如栢子矣。及到順安站。上勅下庭。遍視庭批茶啖床云。八月二十日戌時封啓。○別軍職李儒敬別單。副勅每夜置䪨書。展小唐紙。有題詩之狀。使任譯。因通官求見。到館所。通官倭克精額。自副勅房出來。以名貼紙二幅。給任譯曰。此是副勅題詩也。臣在傍詳見。則二幅名貼紙。正書七絕五律二首。字體大小。若唐板册字。書法甚高。其詩曰。插霄黛影護晴嵐。磴道盤紆萬木參。好是微風度林曲。半天淸韻落空潭。右嘉山。海國延淸賞。星軺賦壯遊。流光眞瞥眼。素魄又當頭。朗照三千界。平分一半秋。郵亭次林畔。良夜豁吟眸。右中秋林畔館對月。初聯下註曰。余係前月十六日。自京啓程云云。副勅每入館所。夜則必明燭賦詩云。八月十九日亥時封啓。○又別單。一。上勅下轎入館所後。臣見轎內書卷。袱裹十餘册。卽淸語譜錄也。一卷題曰。嵩大人稿乃謄書者也。臣開卷瞥見。則是丙申勅嵩貴之稿。題咏我國山川風物及行路日記也。未及詳考。因家丁之所覺還拾。而其中似有我國例贈銀兩數所錄者。又有其時迎勅儀註。上勅所謂儀禮何必問於譯官云者。似是籍此儀註。而不欲問矣。上勅使雙林。謂任譯曰。大國儀物。在前先行。次第如何詳錄以來。任譯書儀物次序以給。而御杖一對在前。其次龍旗一對。其次肅靜。其次迴避。其次欽差。其次黃傘一對。上勅使雙林。問任譯曰。沿路無祭品前行何也。答曰。祭品若與勅行同入京城。則臨時陳設之際。必多窘速。故別定差員。只一站先行。預爲陳設之由。在灣時已告大人矣。上勅曰。貴國儀註。但稱陳設祭品。元無先行之說。事與文不同何也。任譯曰。儀註乃元定禮節也。先行卽權宜之道。而近例連爲先行。以免窘急矣。上勅又書問委折於儐臣道臣云云。八月二十日亥時封啓。○別軍職田文顯狀啓以爲。本月二十日卯時。安北縣將校李重新。齎奉傳令一度來到。故臣在寧邊府任所祇受。而十三日亥時封發狀啓。未免遲滯。陪持將校之中路稽留。誠極惶悚。勅行渡江以後。上副勅言動及事情。臣每站留館。嚴飭於任譯及通事等處。使之一一探知。隨所聞錄啓。臣之別單。無異密啓。自義州至宣川。臣所帶去書寫一人外。無他跟隨。書啓等事。一切秘密擧行。而兩勅問答說話。與其他事情傳通之際所聞相符。與儐臣狀啓。別無異同。勅使供接。一遵定制。各邑擧行。姑無勤慢可論之事。故不得擧論。而未及奉承傳。令與李儒敬徑先交替。惶恐待罪云云。八月二十日辰時封啓。○延接都監。以勅使入京第三日。大臣有茶禮請行之例。今亦依例備待啓。允之。
정조 10년 · 강
定別軍職新差及減下時啓下之式。
정조 10년 · 목
敎曰。別軍職新差者傳敎書下者。或爲或否。只以傳令擧行時居多。此亦宜有一定之制。本任旣非實職。則亦不必自兵曹更爲啓下。此後別軍職新除後。自本廳移報姓名于兵曹。兵曹則以例兼實職。待移文來到。卽爲單付。口傳啓下事。定式擧行。又敎曰。向日御將言。政合予意。或年老或久勤。皆堪亞將。地閥亦可。俄因亞將望。有通擬之命。而本廳尙無一定之規。陞拜亞將之後。無減下文蹟。事甚疏漏。此後別軍職之陞遷軍門中軍者。自本廳減下單子啓下。枚擧此意牒移兵曹。以爲修整官案之地。
정조 10년 · 강
以具明謙爲承旨。尹承烈爲大司憲。兪彥脩爲執義。鄭德弼韓宗纘爲掌令。李羽晉爲持平。呂萬永爲獻納。嚴思憲鄭大容爲正言。申耆爲應敎。趙濟魯爲副應敎。成種仁尹致性爲校理。沈晉賢爲副校理。金啓洛姜彝正爲修撰。洪義浩趙弘鎭爲副修撰。前望也。
정조 10년 · 강
命三司前望點下中罷散人。幷敍用。
정조 10년 · 강
配宮闈令中官金濟弘于光陽縣。
정조 10년 · 목
宗廟署啓言。昨日昏後。本署令柳★(肅/心)言。今月望日祭享罷後。依例奉審。則第十四室 王后位櫝臺席。退縮於後邊。萬萬驚悚。卽爲還整。仍爲言及祭監監察。至于宮闈令呈課之擧云。當該宮闈令不謹之罪。拿問重勘。恐不可已。望日以後。已爲多日。而爲 廟司者。不卽言于提擧。只使監察呈課者。揆以事體。極涉昧然。本署令柳★(肅/心)亦爲拿處。而此莫非臣矇然不察之罪。惶恐待罪。敎以。卿則勿待罪。本事聞甚驚悚。當該官闈令中官所爲。萬萬無狀。如渠輩何必拿問。卽令內侍府。削去名籍。遠地定配。以懲他中官。不稟承傳色中官。亦爲重繩。因此而有提飭者。近來內外之限。法禁何如。而獨於廟中執事。則中官與外朝相雜行禮。齋宿之時。亦必有相雜之弊。以此意。卿嚴飭屬官及守僕等處。如有相雜之弊。則不飭之官員。隨現痛懲。且言語之相通。自是極律。姑無論。雖於往來之際。或有不嚴之事。則這卽論報草記。如是申飭。萬一泛忽。自卿難免其責。卿等惕念擧行。監察處亦爲嚴飭。各別戢察。 廟司事。渠旣摘發呈課。不卽往言。生疏所致。爲先推考。此皆守僕輩不能守法之致。何責乎未諳式例之郞官乎。伊日行首守僕。事知守僕。卿其自本署各別嚴治。此傳敎一通。分付官員直所及宮闈令齋宿處。仍又書付獻官監察房。使之常目遵行。
정조 10년 · 강
三司合啓府院啓。賜批。
정조 10년 · 목
副校理金履翼。持平李羽晉。正言嚴思憲連啓。批以。不允。末端事。如是爭執何以仰慰。下款散配事若停止。則上款爻周事。卽當依啓。爲伸公議。此意亦已仰奏 慈殿。爾等聞此敎。若不卽改措語。是使予不得仰慰。寧有如許事理乎。爾等知悉。明日則無待牌招。待開門入來傳啓。○持平李羽晉連啓。敎以。不允李東馨事。次對日筵敎。想已傳布。拿覈。豈待傳啓。今則可謂究竟。當觀朝象處分。爾等更待處分。○正言嚴思憲連啓。敎以。不允。李東馨事。已諭府啓。此非不允者。惟觀朝象處之。爾等以待處分。
정조 10년 · 강
命湖西訓局納軍布。尤甚邑外。折半代捧。
정조 10년 · 목
訓鍊都監啓言。忠淸道上納各營門軍布。以錢代捧事。自備局覆啓蒙允矣。見今本局木儲告乏。冬等奉足。無路交給。若以純錢盡捧。則許多軍兵之軍服。無以造着。該道所納本局軍布。尤甚邑外。請以純木上納事。更爲分付。敎以。軍需所關。亦係不輕。至於本局許多奉足。專靠此木綿。在前代捧或停退時。多不得一例擧行矣。然旣許之事。豈可中止。尤甚邑全數代捧。之次邑稍實邑。參半代捧。
정조 10년 · 강
命迎勅。以九月初三日卯時爲之。諭祭午時爲之。
정조 10년 · 목
蓋從該曹啓也。○敎曰。畿伯旣親承筵敎。更不必合符。禁辟軍依例除標信出用事。分付守總兩營。
정조 10년 · 강
特許關北還穀。折半代捧。
정조 10년 · 목
咸鏡監司鄭民始。以道內農形。狀請還穀租大米。限折半。以相當精實穀代捧。敎以。卿之預先狀請。正合予意。何必回啓。依狀請施行。
정조 10년 · 강
補土堂上李文源。以 寧陵補土畢役馳聞。
정조 10년 · 목
狀啓曰。本 陵內靑龍內白虎沙汰有頉處。今月十二日始役。十五日停役。而十六日更始役事。二十一日畢役。故補土諸處長廣步數。次第開錄于後。許多軍丁。一旬赴役之餘。自多修掃之事。臣與陵官眼同修掃後。二十二日發行。二十四日復命云云。來龍主脈東邊。補土築石被莎四處內。第一處長二十五步。上廣二步。下廣一步。深一丈。第二處長十步。上廣一步。下廣二步。深一丈。第三處長二十步。廣一步。深半丈。第四處長二十八步。上廣二步。下廣一步。深半丈。來龍主脈西邊。補土築石被莎三處內。第一處長十四步。廣一步。深半丈。第二處長十二步。廣一步。深半丈。第三處長十五步。廣三步。上深半丈。下深一丈。靑龍內水道沙汰成坎。補土築石被莎處。長一百五十七步內。第一處長十三步。上廣八步半。下廣五步。深二丈或一丈半。第二處長三十八步。上廣五步。下廣八步。深二丈或一丈半。第三處長四十二步。上廣十步。下廣七步。上深二丈。下深一丈半。第四處長六十四步。上廣七步。下廣八步。上深二丈。下深一丈。第五處長二十三步。廣四步。左右傍缺處。補築被莎。下鋪雜石。以防水泐。禁淸橋上水道二層左右石築。長五十步。盡爲傾頹。一倂修改。水道東邊成坎。補土築石被莎五處內。第一處長十步。廣六步。深一丈。第二處長十三步。廣六步。深一丈。第三處長十步。廣七步。深一丈。第四處長八步。廣七步。深一丈。第五處長十一步。廣六步。深一丈。水道西邊成坎。補土築石被莎六處內。第一處長六步。廣四步。深一丈半。第二處長八步。廣六步。深二丈。第三處長十步。廣五步。深二丈。第四處長六步。廣三步。深一丈。第五處長十一步。廣六步。深二丈。第六處長十六步。廣四步。深一丈。水道左右傍。有小小缺落。補土處又爲九處。長或爲五六步。廣或爲四五步。深或爲一丈半丈。白虎內沙汰成坎。補土築石被莎二處內。第一處長十步。上廣六步。下廣四步。深一丈半。第二處長十二步。上廣七步。下廣四步。深二丈。
정조 10년 · 강
錦城尉朴明源上疏。賜批。
정조 10년 · 목
疏略曰。殯宮別單修正入啓時。自該曹一據壬申謄錄。而謄錄中所漏者。卽十一名雇立也。各所雇立。無甚關係。而至於典祀廳雇立二名。安香廳雇立二名。則所重自別。不可一時暫曠。故往復該堂。以爲警咳筵席矣。伏見前該郞李羽晉。以壬申別單中所無陳白。有擧條下者。若非前例所在。則何必往復。至於煩達乎。不敢不仰陳委折。以俟處分焉。仍念臣素患泄痢。化爲血水。今於享班駭奔之列。顧此醜穢之疾。無異犯染。伏乞亟許變通。批以。軍丁事。令該曹草記稟處。享官事。當令變通。卿其安心調治。仍命遣史官傳諭。○敎曰。錦城尉兼帶享官許遞。○兵曹啓請。典祀廳安香廳雇軍各二名。依所請許施。允之。
정조 10년 · 강
慶尙監司金尙集上疏辭職。賜例批。
정조 10년 · 강
同敦寧鄭述祚疏陳無敦寧請遞。賜例批。
정조 10년 · 강
推平安監司趙㻐。
정조 10년 · 목
開城留守啓言。勅行出來時。祭品。海西差使員白川郡守鄭東驥。傳受於關西差使員中和府使金養和處。到本府。而京畿差員。時未來到。故以本府敎授李章五差定差員。齎奉上送。路中若逢京畿差員。則面看交付之意分付。敎曰。以勅行問答觀之。前一日。先爲發送爲言。且勅使卽奉祭品出來之行。則彼行尙在關西。祭品已到圻內。不但名實之相左。彼人若推索。使之近前陪往。則將以何物出示乎。今番勅行。關西擧行。無不顚錯。此事爲尤甚矣。我國雖不富饒。措辦祭物。豈待彼人銀兩乎。萬一生梗。其責孰果當之乎。且聞勅使。以祭品先行事。頗有持難之言云。則如是遙遙前行。萬萬疏忽。關西奉祭物差使員。過勅行後。拿問處之。不飭之西下首譯。亦令館伴嚴飭。該道監司推考。必以謬例爲分疏之端。而焉有謬例。越兩道境先行之例乎。至於京畿差使員。則爲慮民邑之弊。使之臨期下送。未及等待。事勢固然。大抵京司之命令如此。外邑之奉行如彼。了無着意遵行之意。事甚該駭然。所送祭品。留置高陽站。勅使所見處照數。依關西問答說話。入京前一日。先爲入送事。令都監卽爲分付。如未上送。留置本府。待勅行。先一日發送。亦無不可。此意一體分付該留守處。
정조 10년 · 강
大司諫宋鍈疏陳討逆。賜例批。
정조 10년 · 강
遠接使金華鎭。平安監司趙㻐。問安使金載瓚。別軍職李儒敬。各以勅行形止馳啓。
정조 10년 · 강
召見館伴李性源。禮判李在簡。迎接都監堂上鄭一祥于重熙堂。
정조 10년 · 목
性源啓言。卽見諭祭所郞廳所報。則果品中乾柹則新品節早。生栗則去皮久排。其色易變。乾柹代。請用紅柹。生栗代。請用葡萄矣。取考謄錄。或有隨時換改之例。請今亦依此代用。從之。又啓言。在前諭祭勅使齎來祭幣等物。例爲先送都監。故疋緞銀子。則移送戶曹。銀壺銀爵檀香及白鍛一疋。則移送祭所矣。今亦依此例移送。而上勅言內。焚帛當用白絹。今番則祭品加倍。二疋爲宜云。焚帛疋數。不可不稟定擧行。故敢達。敎以。勅行到弘濟院後。令儐臣知委任譯。指一停當後磨鍊。又啓言。取考甲辰年延勅謄錄。則自郊外至城內。三軍門守總兩營龍虎營。防護環衛禁雜人諸般軍兵。合爲二千餘矣。此係軍兵去就。而臣意則諸般軍兵。雖未滿此數。防護等節。似無不足之慮矣。敎以。在前郊館迎勅時。只以先後廂軍兵。優數磨鍊。排立於布帳外。甲辰年則特以勅行出來之間久。或有疏漏之事。量減後廂。別立把守外面觀之。無異疊役。纔以此事。有下敎於日前賓筵時。今番則去甲辰屬耳。擧行必當鍊熟。各營加立把守竝除之。令兵曹依例。以何營隨駕取稟。待批下。後廂軍除出權留。龍亭及勅行過後罷陣。大駕先還時。除出先廂二哨。爲後廂事分付。因此思之。館所把守軍卒。雖給雇價。數多則不緊。依筵奏務從減省。○在簡啓言。勅行時下送儀註。自臣曹。成出草儀註啓下後。送于槐院。使之繕寫。直付禁軍騎撥下送。自是前例。而初不詳準。致有今番落字之擧。事之疏忽。莫此爲甚。此後則草儀註啓下後。槐院公事提調與當該禮堂。眼同査對後下送事。請定式施行。從之。○禮曹啓言。臣曹所在儀註草本。香字果爲落書矣。臣實有不審之失。惶恐待罪。敎以。不善照檢。致此遺漏。貽羞彼人大矣。卿等難免重勘。而見今支勅當前。此時遞易。在所當念。前判書尹蓍東爲先越捧三等。卿則除拜雖在成書之後。査對亦無已行之例。而不可全然無警。令政院推考捧傳旨。○兵曹以何營隨駕啓稟。敎以。訓局爲先廂。步軍八哨隨駕。馬兵哨數。依甲辰例爲之。御營廳爲後廂。步軍全數磨鍊。禁營出番軍三哨。亦屬後廂陣。騎士隨駕置之。留陣禁營。率訓局步卒二哨爲之。
정조 10년 · 강
寧陵補土時。監董堂上以下施賞有差。
정조 10년 · 목
敎曰。 寧陵補土時。監董堂上李文源。半熟馬一匹賜給。 陵官令鄭國仁。參奉金履脩。竝陞敍。相地官具聖元。兒馬一匹賜給。別看役具善亨。陞敍。看役將校等。各內下筒介一部賜給。奏時官。上弦弓一張賜給。土校加資。守僕及色吏工匠等。令該曹米布從優施賞。○敎曰。 寧陵補土時。鍊戎臺赴役人等。令該廳考例分給米斗。
정조 10년 · 강
補備堂趙時俊鐵原府使。
정조 10년 · 목
敎曰。昭晣備至。分義爲重。三日懸牌。無意承膺。國體所在。極爲未安。一任其逡巡。相持度日。將無進身之期。警飭之擧。不容但已。備局有司堂上趙時俊。鐵原府使除授。當日辭朝。時任府使遞付京職。
정조 10년 · 강
命喬桐前府使南憲喆仍任。
정조 10년 · 목
支勅當前。此時守令遞易。可悶故也。
정조 10년 · 강
命京畿監司。自巡到所。直進支勅所。
정조 10년 · 목
該監司徐有防。以支勅事撤巡復命啓。敎以。何必復命。自巡到所。除朝辭。直向支勅所前進。
정조 10년 · 강
特許嶺南身布身貢。從民願代捧。
정조 10년 · 목
該監司鄭昌順。以道內綿農失稔狀請。各軍門衙門身布身貢。勿以參半之例爲拘。一從民願。隨所捧捧上。敎以。依狀請施行。令廟堂卽爲行會。
정조 10년 · 강
緘推平安監司趙㻐。
정조 10년 · 목
迎接都監啓言。平壤陪持中和陪持遲滯委折。捉致究問。則平壤陪持所供內。本以平壤本府將校。領來本府止宿狀啓云。而箕營事例。凡於時急狀啓。以壯實軍牢定送。名曰。軍牢陪持。而元無本府將校定送陪持之規。故略加棍問。則始爲直招以爲。本非平壤將校。乃是平山撥軍金好明。而平安監營陪持李有根。二十三日鷄二鳴來到本站。給錢一兩。使之替呈狀啓。故果爲受來。同日四更。從門隙入呈云。中和陪持所供內。本以中和撥軍張仁範。本府將校申永祖處。受錢三兩五錢。果爲替來云。陪持之中間替送。以致遲滯者誠萬萬驚駭。以此推之。則定州嘉山遲滯逃還之陪持。亦必有委折。當該不飭之道臣推考。雖以平山中和言之。境內撥軍。敢於時急狀啓。任自受賂替傳。而身爲地方官。不能覺察。當該府使過勅後。請令該府拿問處之。平壤陪持李有根。中和陪持申永祖。令道臣嚴勘。金好明等。移送秋曹。照法勘處。允之。敎曰。國綱雖曰解弛。邊務何等嚴急。而今番勅行狀啓。駭然之事。不一而足。至於此草記論列事。尤爲無嚴。甚至有此奸狀。此而尋常處之。何以置撥傳通命令乎。該監司不可例推而止。緘辭從重推考。
정조 10년 · 강
命檢書官徐理修。自本閣科罪。
정조 10년 · 목
敎曰。此人本來愚濫。雖以日省錄言之。全不致意。當書不書。不當書而書。申飭之後。終不知戢。所爲萬萬駭然。檢書官徐理修。爲先自本閣科罪。後復如此。當嚴處。以此申飭。
정조 10년 · 목
性源啓言。勅行到黃州後別問安使一節。無端闕禮。雖未知中間委折之如何。而取考政院置簿。則谷山縣監安岳郡守。漢城右尹假銜實預差差定有旨。閏七月二十八日。下送於黃海監司處。而有旨該道臣祗受狀啓。今月初六日入來。今此黃州止宿狀啓中。無朝家知委。不得擧行云者。誠莫曉何故。勅行之黃州迎慰或別問安。乃是古例。自朝家設未及知委。遠接使及當該道臣。惟當按例擧行。以道內守令中秩高者權差問安。而今於有旨祗受之後。公然廢禮。接待之道。未免疏漏。遠接使及當該道臣推考警責。勅行明日。當止宿蔥秀站矣。今若差定問安使。使趁明日往待於蔥秀站。則似無窘急之慮矣。從之。敎以。別問安使從當差送。而黃州迎慰使。雖過本地方。今下御帖。卽令所到處祗受後。依卿擧條擧行。當初闕禮委折。使之據實狀聞。又啓言。延勅時迎接都監堂郞。例自迎恩門專當擧行。而自弘濟院至迎恩門。則防護禁雜人等節。主管無人矣。總戎廳旣管漢北門近處。御營廳又當後廂。請自兩營。除出若干校卒。分掌擧行。從之。○政院啓言。當初御帖之不能審量度數。徑先齎奉上來。 遠接使及問禮官。俱有所失。道臣之徒拘迎慰名號。不爲推移擧行。亦極疏忽。請竝推考。允之。
정조 10년 · 강
配假稱陪持金好明于尙州。張仁範于臨陂。
정조 10년 · 강
平安監司趙㻐。以勅行過本道境馳啓。
정조 10년 · 목
狀啓以爲。勅行今月二十三日辰時。過本道境。故臣依例落後還營云云。八月二十三日封啓。
정조 10년 · 강
遠接使金華鎭。黃海監司嚴思晚。別軍職李儒敬。各以勅行形止馳啓。
정조 10년 · 목
遠接使黃海監狀啓以爲。勅行自中和府。午時量。到黃州貯福站替馬。申時量。到黃州牧五里程迎勅所。本道觀察使節度使以下守令察訪。出待五里程。依例迎勅入館所。如儀行禮。見官禮停免。臣與本道道臣。溯考前例。則勅行到黃州牧後。例有問安使。而問安使或未及黃州牧。則隨其所到處而問安。本州迎慰使。以京外宴享之停免。所留御貼。問禮官已爲齎去。問安一節。姑無朝家之知委。故不得擧行云云。八月二十三日酉時封啓。又狀啓以爲。勅行。當日午時。到鳳山郡中火。其他事情。開錄于後。一。夕食後。上副勅更登太虛樓。周觀。指南門曰。此門樓是何名。任譯對以城南門樓。勅使又曰。雖不及平壤。亦一勝地云。一。上勅謂首譯曰。禮者。天下之大經。入貴境。觀其動靜。則彬彬可觀。仍指自己㡌頂曰。我國則頂子皆有品級之別。故尊卑高下。一見卽知。而貴國之人。則吾未能辨別。凡係貴國之來見我者。須詳言官職高下。使我無至失禮之歸云。一。上副勅年紀。雖隔絕。來往甚頻數。同卓而食。及其罷歸也。必送於大廳之下。揖讓甚摯。不以老少而異禮。一。勅使到舍人巖替馬所。兩勅同看石壁上所刻丙申副勅嵩貴及甲辰副勅阿肅兩詩。吟咏良久曰。此處景致。可合題咏云。將欲發行之際。通官輩不告勅使。先奉諭祭文。徑過其前。上勅怒謂通官曰。皇旨何等尊重。而不爲告我。任自奉出。此何道理。此後則小心擧行。毋至失禮云云。八月二十四日未時封啓。又狀啓。當日丑時量。長淵譏察將所告內。館所大門內。捉得行止殊常之人。則腰佩錢文十兩。而乃是安岳勅需色朴茂得云。聞甚驚駭。臣等與本道帥臣趙心泰。眼同推覈。嚴棍盤問。則茂得招內以爲。勅使飯奉中大小藥果。欲爲買得。以作回勅時支供之需。而與副勅小通事吳辰建禹河濟相議則以爲。紬木決價以給。則當爲許賣云矣。紬木則客地難辦。錢文十兩。艱辛措備。而館所禁亂至嚴。不敢以前門出入。故本郡勅需監官尹光郁。色吏林處蕃。在於圍籬之外。矣身與林處赫。在於圍籬之內。暗從籬隙。而潛自與受。將欲傳給於通事之際。有此被捉云。監官尹光郁。色吏林處赫林處蕃等所招。一如茂得口招。小通事吳辰建禹河濟招內。林處赫朴茂得。請買藥果等屬。故矣身果以優給紬木。則當爲許賣。仍以退床出給。而未及捧價云矣。渠等今於現捉之後。不敢爲發明之計。前後事狀。擧皆一一直招。更無可疑之端。禁貨潛入。法意甚重。前後飭敎。又復申嚴。則渠焉敢冒犯禁令。若是肆然乎。尹光郁朴茂得林處赫林處蕃吳辰建禹河濟等。竝分付帥臣。更爲具格取招後。着枷嚴囚。以待朝家處分。出站支勅。何等審愼。而該郡守金魯永。乃以如此獰狡之類。苟充監色。犯此重罪。黃州牧使趙長鎭。以地方官。旣兼館內禁亂。鳳山郡守韓光濟。以都差使員。管領一行。長淵縣監邊慶遇。以護行將又兼館外禁亂。則俱當着意禁飭俾無雜亂之弊。而不善檢察。致有此內外交通潛入禁物之境。事之可駭。莫此爲甚。安岳郡守金魯永。黃州牧使趙長鎭。鳳山郡守韓光濟。長淵縣監邊慶遇。竝爲先罷黜。其罪狀。令攸司稟處。而臣等不能檢飭之罪。伏地俟勘云云。八月二十四日未時封啓。○敎曰。觀此狀辭。安岳邑吏所爲。萬萬痛駭。潛買飯俸。已非狼藉犯手之事。況腰佩錢貨。尤係邦禁。發覺之後。圖買之邑吏。和應之通事。不可以奸計未成。一毫容貸。所當卽其地方梟示。而與受之跡。宜先究覈然後。待伴送使下去時。處決亦未晚。卽令廟堂。嚴飭監司處。如或仍囚兵營。則依狀請令兵使親執擧行一道之事。道伯無不主管。朝家處分自道伯始黃海監司嚴思晚。過勅行後。拿問處之。事出副勅房。而安岳是副勅支應官也。罪在安岳郡。而圖買是安岳邑吏也。又兼內禁亂官該郡守金魯永。依狀請罷黜後拿問。別樣嚴勘。而其代。政官待明朝牌招開政擇差。待下批當日辭朝下送。其他守令。則名雖護行將。而渠旣捉納。官雖本地方。而所管上勅。且許多守令之一時遞易。民邑之弊。不可不念。與都差使員拿問。以爲區別勘處之地。至於卿。則奉命之夕。筵敎何等申複。而不能隨事提飭。有此駭擧。爲先越俸三等。此後惕念擧行。無或更犯重憲事。回諭于遠接使。○別軍職李儒敬別單。安北陪持金宗老。齎傳本月二十一日寅時所下傳令。黃海兵使趙心泰。齎送本月二十一日酉時所下傳令。故今日丑時。臣在中和府。竝祗受。勅行事情。條陳于後。本州係是他道界首。支勅凡百。當爲前路法式。故前已屬次申飭。擧行善否。亦爲附陳。一。大通官雙林差備譯官趙明會。臣誤以命厚陳達。不審之失。臣不勝惶悚。明會以馬單之不卽傳給。致有雙林之怒色。故言送儐臣矣。儐臣除汰其差備之任。拿致方欲決棍之際。雙林懇囑任譯。使之往復緩頰。蓋明會與雙林之父情厚。雙林常畏憚。故頗有裁抑矣。儐臣以爲諸譯中。非此。無以抑制雙林。而且有懇囑。故拿入明會。嚴飭放送。還置差備之任。雙林多有赧色矣。一。昨日上勅。往副勅房。以淸語酬酢中原官職事。上勅仍曰。我們行期甚緩。故雖此等小地方。皆留宿。而頃年阿大人。來此急還。故朝鮮事情猶不詳知矣。緩緩作行。豈無貽弊之事乎。副勅曰。此雖事勢所然。心甚不安云。早朝臣入見兩勅。問起居如前。任譯告于勅使曰。去此十里。卽黃海道地方也。平安道布政使。自此落後。故使差備官告別矣。勅使曰。多蒙勤念。無事到此。歸時當面謝。而中路相別。心甚悵然。竟有一別。則何必到境上乎。對曰。此是規例矣。上勅謂任譯曰。祭文前儀物排立前排旗幟等攞列。誰人檢飭乎。對曰。差使員護行大將。另飭爲之矣。上勅曰。不安不安云。似是稱美。而有此問矣。路中上勅謂小通事曰。此土脊薄色黃。故穀不登。而似是土黃。故名以黃州矣。一。兩勅到五里程迎勅所。進盤果。則勅使使通事分給平安道驛卒。仍出銀兩靑布㡌子分等賞給。五通官亦如之。上勅謂任譯曰。節度使在黃州。布政使在何處。對曰。在海州地方矣。上勅曰。黃海道之稱儘由於此乎。對曰。然矣。上勅登館舍之東太虛樓。遍覽前後勅使題咏。指朱之蕃所題太虛樓三字。謂任譯曰。是 明朝人朱之蕃耶。對曰。然矣。上勅又指墻外帷竹曰。此何物耶。對曰。懸帿之竹也。上勅曰。此道山川不及平安道。而城址周回又不及平壤云。一。副勅往上勅房。以淸語相與酬酢。使任譯欲竊聽。則家丁勿使近窓。而上勅使之退去。故不得聞矣。上勅謂小通事曰。平安道驛卒告歸。略有賞給。而果無嫌少之慮耶。對曰。賞賜最是優例。故驛卒皆感謝而歸矣。上勅頤之。支勅凡百擧行等節。自駒峴至黃州。乃爲四十里。而禁喧將校。間一里許列立。遠近相望處。無一人觀光之弊。道傍家舍圍笆。與關西一樣。而替馬處及館所。防限至嚴喧譁之聲。寂然無聞。而旗幟前排之屬。疾徐之際。俱不錯亂。茶啖飯奉主竝站如一。館所鋪陳屛帳及圍排。比關西亦無異同。館內則各差備外。無一人闖入之弊。內外靜肅。無解弛之患。足爲前路效則之道。而本道驛卒明將入把。故三驛察訪處。面飭約束。各定頭目檢束。明日行中。察其所犯及勤慢。隨後枚陳計料云云。八月二十三日亥時封啓。
정조 10년 · 강
命嶺南還穀軍保布及湖南軍保布。分數代捧。
정조 10년 · 목
備局啓言。卽見慶尙監司鄭昌順狀啓。則以爲。目今沿海災荒。殆甚於戊戌。不待分等。可知尤甚。其餘諸邑。姑待分等。始議代捧。面里分等。雖有朝禁。不可不商量區別。尤甚邑尤甚面折半。尤甚邑之次面及之次邑尤甚面。三分一。之次邑之次面及稍實邑尤甚面。四分一。依準折代捧。待明秋還作本色。請令廟堂稟旨矣。幷依狀請施行。而面里分等。知其有朝禁。而代穀之請。。幷擧面里。其請雖施。其事宜警。請該監司推考。允之。○訓鍊都監啓言。本局保布。不許純錢。法意有在。今此嶺南道臣。又請從民願上納矣。湖西旣許參半。則不可異同。請今年諸道軍布。一依湖西例。尤甚邑外。參半上納。允之。敎以。嶺南綿歉。反有甚於湖西云。雖於代捧之處尤甚面里。如有難捧者。令新嶺伯下去後。詳探民情。從願施行。○全羅監司沈頤之。以道內綿農失稔。狀請各司各營上納軍保布。以純錢代納。敎以。嶺湖所已許施者。今何靳持。依狀請施行事。令廟堂卽爲行會。訓局保布。依嶺湖例。分數代捧事。一體分付。
정조 10년 · 강
飭客使在館時。房守等軍。另加擇立。
정조 10년 · 목
迎接都監。以勅使在館時。守直房守房子坊軍別單啓。敎以。久遠前例。訓局立把軍。除軍牢吹打手外。館所把定之數。少不下半百云。而今則都數不過爲三十餘名。在本都監。可謂大省弊。以此意分付本都監。必以有根着伶俐健實可合人差定。令該大將。時時摘奸考察。
정조 10년 · 목
以洪明浩爲大司諫。李思祚爲司諫。崔烜爲掌令。金光岳爲獻納。尹尙東爲戶曹參判。趙時偉爲右尹。尹㬦爲安岳郡守。洪良浩爲都總管。曺允大爲北評事。閔亨默爲宣傳官。
정조 10년 · 강
京畿監司徐有防。以別諭祗受馳聞。
정조 10년 · 목
該監司狀啓以爲。別諭內。以今番海西事觀之。館內有潛買飯奉次。佩錢入去。現捉於廉察將校。該邑吏小通事等。今方究覈。與受之跡。如得其分明。當如法梟示。而安岳該倅已罷拿。護行大將都差使員內外禁亂官及支應官主竝站守令等。亦方拿來。區別勘處。該道臣又自該府拿來勘處。本道則外具凡百。大不及海西。況威令難保其必信。須念海西事。除尋常惕念擧行。無或一毫泛忽事別諭。今月二十六日寅時。臣在長湍祗受。謹依傳敎內辭意。一一嚴飭於支勅主竝站及各差使員。使之別加惕念擧行。敎以。曉下別諭。亭午回啓。雖於在畿營者。猶未若是其神速。今番勅行。兩道撥路。稽忽無前。本道則如是勤勵。極爲嘉尙。此後勅行狀本。一依此狀本例。星火飛傳。無或有虧簣之歎事。令該都監。行會關西海西。撥便幻弄及遲滯勘罪委折。此亦中後錄下送。使之照此惕念擧行。
정조 10년 · 강
重推禁軍別將趙圭鎭。
정조 10년 · 목
開城留守尹蓍東狀啓。本月二十五日亥時。禁軍韓啓興。齎奉御貼。馳到本府。而啓興。中路得關格之症。不省人事。而啓興言內。今此御貼。明日馳到蔥秀站。傳授於遠接使事。來時聽分付於都監。而病勢如此。萬無前進之望云。莫重御貼之傳授。自有期限。不可遲滯。故臣營將校中。另擇善騎者。齎奉御貼。星火馳送于蔥秀站遠接使所到處。韓啓興則藥物救療。待差還歸之意分付。敎以。向於牌文出來後。回咨齎去也。愆期往還。今又另擇齎送。而莫重御貼。中路替傳。近來禁軍紀律之掃地可知。以是之故。時急傳命。非都監將校。則不得爲之。設置七百禁旅。將焉用哉。許多禁旅。貽羞大矣。該別將從重推考。此後各番入直。擇置善騎幾人。以次下送。如是申飭之後。又復如前。別將自兵曹草記處置事。定式施行。留守擧行。甚爲周詳。待其祗受狀本上來。卽爲上送事回諭。
정조 10년 · 목
遠接使黃海監司狀啓以爲。勅行當日酉時量。到劍水站止宿。而餘外事情。開錄于左。一。勅使到洞仙嶺。以人夫擔轎過嶺。至鳳山郡。問任譯曰。俄者所過之嶺。是洞仙嶺乎。對曰然矣。上勅曰。非但景致之佳絕。山勢險峻。足可爲一大關隘也。副勅曰。儞們俱是赴燕之人。靑石會寧兩嶺。曾所看過。此嶺之上下延袤。似不及兩嶺。而險峻則似過矣。對曰誠然。一。到館所。上勅謂任譯曰。此處雖是小地方。俺們住接。與前無異。而許多人馬。皆有止宿之處耶。對曰。人馬住接各有其處。而大人念及於此。不勝感激。八月二十四日戌時封啓。又狀啓以爲。勅行當日辰時。自劍水站離發。未時量。到瑞興府止宿。其他事情。開錄于左。一。勅使到替馬所。進盤果。指畵磁器而問曰。此是貴國所燔乎。任譯對曰。非也。此乃貿來於大國者。而我國所燔。則盛餠磁楪是也。副勅笑曰。差欠精妙。一。勅使入館所。上勅問任譯曰。黃海道地。到何處爲交界乎。對曰。金川開城府之間。爲交界矣。上勅曰。自義州至王京公館。爲幾何。對曰。共二十四處。一。副勅見壁上所題前勅使崇貴次映波樓詩板。問任譯曰。映波樓在何處。對曰。此館大門樓卽是也。又問曰。昨日所見舍人巖題詠。以紙本摹刻耶。臨石書刻耶。對曰。紙本摹刻一。上勅使家丁。周視庭排床後持入。各色酒及紅柹大棗生梨。各嘗少許曰。王京漸近。故味亦甚佳。一。副勅招任譯。出給七言律詩一首。五言律詩一首。而七律則使之揭板於平壤館快哉亭。五言律詩則使之摹刻於洞仙關舍人巖曰。詩語無可觀處。勿爲笑之。板刻亦不必趁及於俺之回還前。徐徐爲之無妨云。七律曰。邊氓指點父師墓。坏土蕭然藏此身。訪範心酸十三祀。投荒義率五千人。遙同元子稱遺老。肯與周王作亂臣。敬薦寒芳搴沼芷。海風吹斷馬蹄塵。傍書。登快哉亭留題箕子墓。時丙午秋八月之二十日。長白瑞保。五律曰。萬仞削芙蓉。玲瓏黛影重。當關撑峭石。疊嶂擁喬松。秀色眞開面。煙光欲盪胷。洞仙仙在否。深處白雲封。傍書。過洞仙關留題。時丙午秋八月之二十四日。長白瑞保。今方以其原本。發關於各其道臣。使地方官卽速刊刻。而快哉亭縣板。旣是木刻。則一依前揭體樣。舍人巖摹刻。巖石剝落。實無雕刻之道。依前以他石摹刻。塡以朱紅。鑿插於巖間。而副勅雖以徐徐爲言。下來間日子稍久。足可鐫刻。以必趁勅行回還前擧行之意。分付云云。八月二十五日酉時封啓。○別軍職李儒敬別單。鳳山支勅。卽本官及長淵松禾也。劍水支勅。文化殷栗長連。而禁雜人圍笆一節。與前站無異。飯俸庭排俱無所欠。舍人巖盤供中生雉腐傷。雙林不食。頗有不快之心。故道臣嚴治鳳山郡首任通官。前排旗棍二雙落漏。故儐臣推治三邑下屬。勅行前排規式。自義州至高陽。一例磨鍊。則忽地減數。極爲駭然。雙林頗有怒色。故使任譯托辭開諭云云。八月二十四日戌時封啓。○又別單。今朝臣與任譯入見兩勅。問館宇湫隘。供帳薄劣。寢啖想不如宜。上勅曰。館宇雖隘。穩奉皇旨於正壁。厚鋪屛帳。隨處優待。故穩宿矣。副勅曰。不煖不涼。豈云薄劣云云。支勅形止。則劍水主幷邑。文化殷栗長連。而瑞興主幷邑本府及載寧新溪矣。劍水站鋪陳屛幛庭排飯俸等屬中。飮食熟設。器皿大小。雖有豐殘好否之殊。而幷皆無欠。館宇狹隘。故上勅周旋之際。恐犯奉勅正壁。使任譯遮設揮帳於正壁左右。無弊經過。劍水本是中火站。而猝當宿站。守令躬率吏隸。達曉奔走。幸免執頉。墻外及館門把守。另擇勤幹將卒。加數把立。禁雜人禁喧譁之節。臣與兩差員。輪回摘奸。無弊以過。自劍水至瑞興道路觀光。廣野之間。無一人冒犯。本府替馬所假家及屛帳排設。乃平壤以後之最。兩勅環視。似有喜色云云。 八月二十五日酉時封啓。
정조 10년 · 강
以徐瀅修爲承旨。趙鼎鎭爲兵曹參判。前望也。
정조 10년 · 강
召見驪州牧使李文源于重熙堂。
정조 10년 · 목
敎曰。今因言端聞之。 英陵役事時守僕等帖加。未免獨漏。今番 寧陵役事。與本 陵守僕等一體效勞云。令該曹問名帖加成給。
정조 10년 · 목
持平李羽晉。正言嚴思憲。副應敎趙濟魯。校理成種仁。副校理金履翼。修撰金啓洛連啓。不允。龜柱事中。其妻子幷令絕島散配九字抺去。請還寢徒流案爻周之命。允之。○府啓院啓中。李東馨事。處分間姑停。
정조 10년 · 강
配寫字官金世澤于光陽縣。
정조 10년 · 목
刑曹啓言。卽接承文院移文。則寫字官金世澤。爲其妻娚白弘圭之被抄於別監。特敎差定。已過數日之後。敢生謀免之計。假稱寫字官前衘。圖囑司謁。往來周旋。萬萬痛駭。照律重繩云矣。依律文。決杖一百後。光陽縣流二千里定配。
정조 10년 · 강
左議政李福源上箚。賜批。
정조 10년 · 목
箚略曰。日前誤聽寫字官任官之言。使之往告於喉院矣。卽伏見判付下者。始知任官之言。節節欺詐。臣初不念事體之不宜關涉。又不知差定之已經啓下。泛然信聽。昧然往復。臣之事誠亦節節昏謬矣。伏乞亟降威罰。批以。以此微事。何必箚引。卿須安心勿辭。卽起視事。仍命遣史官傳諭。
정조 10년 · 강
遠接使金華鎭。黃海監司嚴思晩。別軍職李儒敬。各以勅行形止馳啓。
정조 10년 · 목
遠接使黃海監司狀啓以爲。勅行當日辰時。自瑞興府離發。申時量。到蔥秀站止宿。臣等祗受御貼之後。谷山縣監李敬倫。亦爲馳進。故依前下敎。以漢城府右尹假銜。書塡名貼。仍令奉傳御貼於兩勅。則以爲。國王連遣近侍及宰臣。屢㳄慰問。不勝感謝。而御貼體重。雖不得不奉覽。至於接見之禮。則此站館宇甚狹窄。諭祭文奉安處。不過爲一席之地。在俺等尊敬皇命之道。不敢行私禮。而且來官歸向王京。則平山係是歷路。明日平山站相見爲好云。故問安使則使之隨往。以爲明日相見之地。餘外事情。開錄于左。一。早朝副勅。更書前日車輦站所咏七律。傍書入朝鮮境。得七律一首。留題龍灣館。長白瑞保出給任譯曰。吾受皇命。出使貴國。而若無一二留題。則後人誰能知之。數三詩篇之欲爲刊揭者非敢曰能詩。聊以誌俺等今日之行。幸諒此勿笑。而此詩亦爲刊揭於龍灣館云。故元本行關於該道道臣處。分付義州府尹。使之依前懸板體樣。卽爲精刻以揭。一。勅使至替馬所。問任譯曰。我見貴國紙品甚好。以何物造成乎。對曰。以楮皮造之矣。勅使曰。楮樹其狀何如。而俺等所經之路。亦有之乎。對曰。狀如條桑。而多生於南方矣。勅使又問曰。貴國素稱文明之邦。山川謠俗必有採錄者矣。對曰。只是口耳相傳聞。而無成書者。一。勅使入館所後。副使遍覽前後勅使所題詩板。仍問任譯曰。懸板中有玉溜泉詩。泉在何處。對曰。在前山巖石間矣。副勅曰。山勢地形。恰似栅外蔥秀。此所以名相同也云。八月二十六日酉時封啓。又狀啓以爲。臣等當日午時。到平山安城站替馬所。御貼二度祗受。名貼二件亦爲來到。而黃州牧問安使。不得擧行事。則閏七月二十八日所下有旨內。黃州迎慰使。以谷山縣監李敬倫。漢城右尹假銜差定。以安岳郡守金魯永。預差差定。而此是迎慰使擧行之有旨。而無問安使兼行之命。且黃州牧問安使。雖是前例。或有隨其所到處問安之例。當初本牧所奉御貼。卽是迎慰使御貼。而以宴享之停免。問禮官上去時。已爲齎還。故不得問安之由。前已馳啓。而今於問備之下。尤不勝惶恐。八月二十六日封啓。○別軍職李儒敬別單。黃州陪持閑良朴元彬。來傳本月二十五日所下傳令。故二十六日寅時。臣在瑞興府祗受。而黃州別問安使。雖未及下來。御貼若已奉安於本州。則不避擅恣之嫌。而謹當以道內秩高守令奉傳。而御貼旣未及齎奉。故竟至闕禮。未知該道擧行之爲何如。而謹依傳令內辭意。待李晢下來。依所傳擧行計料。開城府別問安亦在不遠。令都監預先擧行云云。八月二十六日卬時封啓。
정조 10년 · 강
刑曹以擊錚人原情啓。
정조 10년 · 목
該曹啓言。取考擊錚人咸平李養直原情。則以爲渠祖斗三。戊申逆變時。以結城縣監。賊關自保寧傳到。故論報監兵營。而獨於水營書目中。賊號三字。未及致察。書以大元帥。罪至極律。而其後渠祖冤狀。盡入於審理使書啓。乞賜昭雪云矣。凶關中賊號三字。肆然謄報。已是必誅之罪。而到今久遠之後。有此鳴冤之擧者。萬萬無嚴。請嚴刑遠配。敎以。伊後審理使書啓云云。決知非虛語。而事係久遠。有難輕議。依草記勿施。道上取見原情狀中所錄諸人。間有世所尊信者。其言宜所取重。本事或有一分容議之端乎。刑推分揀。俾勿煩籲之意。嚴飭分付放送。
정조 10년 · 강
持平李羽晉。正言嚴思憲聯箚。賜批。
정조 10년 · 목
箚略曰。噫嘻。龜柱之凶圖逆節。卽今日臣民不與同天之讎也。王章未伸。臥斃牖下。繼而有徒流案爻周之命。臣等相率陳啓。恭竢反汗。及承批旨。諭之以仰慰。質之以仰奏。至以下款若停。上款當依。分柝爲敎。不得不黽勉奉承。刪去下款。而所大懼者歲月寢久。人心易忸。三司之紙已無此賊之事。認以爲當施之律。止此而足。則方來之憂。容有極乎。伏願殿下。勿以此啓之已了。少忽於嚴隄防杜禍源之義焉。嗚呼。廷楫等。萬戮猶輕。而臺閣之啓。旣下兪允之批。畢竟處分。遽施酌配之典。喜仁等二人。幷置勿論之科。古今天下。寧有是耶。臣等謂宜廷楫等三人。依前批旨。亟命擧行。批以。上款事當留意。下疑事不允。
정조 10년 · 강
罷大司憲尹承烈職。仍命下義禁府推考。
정조 10년 · 목
承烈上疏略曰。臣曾於府啓中。尹得孚事。以私義難便冒死陳懇。獲蒙體諒之恩。尙切感惶。而今其聲罪之語。自在於他啓中。區區微諒。與前無異。伏乞亟賜鐫免。批以。省疏具悉。仍敎曰。諸臣處義亦闕朝綱。捏引猶不可。況以不當之說。煩提於章奏可乎。本事之律名當否。果未知之。原啓旣停之後。忽以他啓中姓名三字之尙在。箝作必遞之端。猥屑極矣。何必事事務愜意望。似此容易之習。心常非之。大司憲尹承烈爲先罷職。下義禁府推考。
정조 10년 · 강
飭臺臣在外逡巡。
정조 10년 · 목
敎曰。近日臺諫。有除輒稱在外。過限亦不禁推。臺臣之逡巡固未安。政院亦不依式捧傳旨。尤甚駭然。此後各別申飭。
정조 10년 · 강
副修撰趙弘鎭上疏。賜例批。
정조 10년 · 목
疏略曰。臣家遭罹。豈忍言哉。昭晣之恩。死無餘憾。而闔門自靖之義。從今以往。不復萠榮進之念。避遠危機。歌詠聖澤而已。迺者玉署除旨。有隕自天。臣若怵於義分。飄纓束帶。自同平人。則人將以無忌憚無羞恥。論臣而罪臣。前頭狼狽。更不知至於何境。臣之偏母。貞疾復作。食飮全却。危臲之蹤。旣難轉動。煎迫之私。末由離捨。伏乞鐫改。仍降威罰。
정조 10년 · 강
工曹判書鄭枋上疏陳病還鄕。賜批。
정조 10년 · 목
批以。見卿筋力尙旺。勿辭從近上來。
정조 10년 · 강
遠接使金華鎭。黃海監司嚴思晚。問安使李敬倫。別軍職李儒敬等。各以勅行形止馳啓。
정조 10년 · 목
遠接使黃海監司狀啓以爲。勅行當日卯時。自蔥秀站離發。午時量。到平山府止宿。問安使李敬倫隨到平山府。入見勅使。問答如例。餘外事情。開錄于左。一。副勅問任譯曰。俄見距此數里地。有一山城。其名云何。對曰。太白山城矣。副勅曰。有守城官員乎。對曰。平山府兼管矣。八月二十七日申時封啓。○問安使李敬倫狀啓以爲。臣當日申時。到蔥秀站。招致首譯先呈名貼後。敬傳御貼。則上副勅先致感謝之意。仍以館宇狹窄。不得行私禮。明日平山站相見便好云。故隨往計料云云。八月二十日未時封啓。又狀啓以爲。當日午時。勅使入平山館所後。首譯來傳勅使欲見之意。故臣卽爲入見。慰問如例。仍爲退出。落留站上云云。八月二十七日封啓。○別軍職李儒敬別單。別大通官倭克精額。稍解文字。見信於副勅。而上勅亦留顧念。且以金簡之姪。故多有勢力。雙林最畏忌矣。臣昨夜偶與精額語。精額曰。吾是東國之人。卽今衣食。莫非國王之恩。豈敢忘本。見今通官。皆有異心。我則斷斷無他。日懷除去此輩云云。而所謂異心。卽指該通官之貪饕也。除去。似是渠憚壓諸通官。無得跳踉之意。而顯有自高廉約之態。以人則大勝於雙林。譯舌輩亦不敢輕之。每事必問矣。一。遂安免山勅監。俱以富民差出。至於信川。初不出勅監。獨與色吏擔當。凡事無不親檢。故客地支勅。最爲無弊。盤果凡節。主幷邑皆倣於谷山。而谷山爲最云云。八月二十七日戌時封啓。○別軍職李晳狀啓以爲。臣本月二十五日。敬奉御貼。二十七日卯時。馳到平山府。午時量。勅行入館所。而因蔥秀站問安使之未及接見。遲延數時。申時量先呈名貼。奉傳御貼于勅使後。問答如例。仍使任譯。言于勅使曰。今此問安。非是按例。蓋出於國王之至意云。則兩勅俱點頭曰。豈不知之云。臣則自此隨往松都。更爲問安後。仍卽復路計料云云。八月二十七日酉時封啓。
정조 10년 · 강
重推兵曹參判趙鼎鎭。
정조 10년 · 목
敎曰。除拜之後。尙不出肅。可知其亦爲引義。若此則此宰臣姓同之親。皆將人人而引義。面面而勉出乎。道理不當若是。兵曹參判趙鼎鎭從重推考。仍卽牌招入直。萬一違牌。大關國綱。以此嚴飭。
정조 10년 · 강
命延接都廳郞廳拿處。高陽郡守鄭東元罷黜。
정조 10년 · 목
敎曰。延接都監史官摘奸。今日依例發送。而今聞回奏之言。各色郞廳中二人外。皆不知去處。擧案中只書進字。終不待令。致使史官空還。名以都監。如是怠慢。亦關國綱。當該各色郞廳。一竝拿問處之。至於軍色郞廳柳文養。可謂前功都虧。宜有別般警飭。爲先記過。郊館待令。續見史官書啓。畿邑擧行。交河倅之勤勵。坡州牧之修擧。極爲嘉尙。而高陽則該郡守偃處京城。初不下往。無論館舍及各項什物。無一着意措置。殆若故欲生梗者然。此等頑慢不畏法之守令。不可無懲一之擧。高陽郡守鄭東元爲先罷黜。令該府拿問。各別重勘其代政官牌招開政。各別擇差。待下批當日辭朝。○因延接都監分差官羅東善鄭斗榮柳煥趙鎭大金載遂等囚單子。敎曰。只以都監各色郞廳。今日捧供。分差官員則分揀放送。○該府以延接都監都廳趙濟魯。各色郞廳鄭厚祚鄭杆李亨正具膺李得休洪景厚金魯成等原情啓。敎以。支勅時急幷參酌附過放送。
정조 10년 · 목
以鄭昌順爲大司憲。趙瑍爲同義禁。李素爲高陽郡守。徐有成爲大司諫。李濟萬爲執義。宋銓爲司諫。李之英沈鏗爲掌令。金孝眞爲持平。申大尹爲正言。
정조 10년 · 강
命黃腸木敬差官。勿爲下送。
정조 10년 · 목
因全羅道黃腸木敬差官齎去事目。敎曰。以今本道年事。決難下送以貽民邑之弊。今年置之。
정조 10년 · 강
遞同義禁尹尙東趙瑍。以李在簡蔡弘履代之。前望也。
정조 10년 · 강
校理成種仁。副校理金履翼。修撰金啓洛聯疏。賜批。
정조 10년 · 목
疏略曰。伏見小報。則臺臣以李東馨事姑停。遽然入啓。噫。東馨之負犯何如。而竄配之薄勘未幾。拿覈之臺啓旋停。如是而義理何以闡明乎。日昨臺批。旣以處分爲敎。則今玆姑停。雖與停啓差異。而第念謬例。一向因循。隄防漸至隳壞。則其爲世道之憂虞。豈細故也哉。伏願亟令王府。拿致嚴鞫。當該詣臺臺臣。幷施譴罷之典。批以。所謂謬例卽前例。爾等尙亦煩陳乎。
정조 10년 · 강
八道儒生朴盈源等八百十六人。疏請先正臣金麟厚配享文廟。賜批。
정조 10년 · 목
疏略曰。竊念吾道在東。眞儒輩出。闡繼開之業。贊昭明之治。其功大則報之也崇。其德盛則尊之也至。腏食兩廡。前後相望。而有若先正臣金麟厚。以一代儒宗。百世師表。尙闕躋享之儀。此誠聖朝之欠事也。殿下嗣服之後。政令施措。動合天則。而尤於崇儒重道。益致聖意。一世公議之積屈而得伸。顧不在於今時耶。臣等始自今歲二月。裹足入城。治疏伏闕。至於四朔之久。而見阻㗋院。仍値擧國哀遑之日。不敢瀆陳。因循至此矣。顧念群情莫遏。玆敢相率仰瀆。特命有司。亟擧先正臣金麟厚躋配文廟之禮。則斯文幸甚。臣等竊有所慨然者。今此疏擧。卽八路章甫公共之論。則許施與否。惟在聖上處分。而臣等伏閤。前後八箇月矣。其在惟允之地。一向阻搪。尙不捧入。此亦壅弊之一端。未知古之㗋院。亦如是否。臣竊惜之。批以。文靖之造詣。予嘗所尊慕。然從享大典禮也。幾百年未遑之擧。今豈可輕議。爾等退修學業。○諸承旨聯疏。引嫌徑出。敎曰。八朔相持。多士之疏斥。固是惜其遣辭之太不猛。徑出亦有許多般格式。似此一二句侵逼說話。諸承宣相率陳疏。擧措極爲劻勷。況職在近密。以不緊之事。致煩酬應者。尤萬萬駭然。身爲一院之長。遇事輒欲助瀾。何其喜事之甚也。無難瀆擾之罪。不可無飭。都承旨沈豊之越俸一等。諸承旨從重推考。徑出一該房足矣。原疏還給。幷卽牌招仕進。
정조 10년 · 강
遠接使金華鎭。黃海監司嚴思晚。以勅行形止馳啓。
정조 10년 · 목
狀啓以爲。勅行當日辰時。自平山府離發。申時量。到金川郡止宿。其他事情。開錄于左。一。上勅謂任譯曰。貴國日候。比審瀋陽稍暖。而旣是日出之鄕。濱海之地。則秋冬之交。想必早寒云。八月二十八日酉時封啓。
정조 10년 · 강
召見七夕製入格儒生及禮判惠堂于誠正閣。
정조 10년 · 목
敎曰。魂宮夜享時。親享則闕內行路。自可明火。而攝事日。內神門內。只設炬云。入廟前魂宮攝享。自泰寧門至寧善門植炬。自寧善門至興化門內。間間植炬。此是科外之役。令惠堂酌量柄數。別單啓下。給貢價。宣惠廳堂上徐有隣啓言。此後魂宮夜享攝行時。自泰寧門外至興化門內。每祭各十柄式分排列植。定式施行。而攝行次數。不敢預定。別單今姑置之。請分付貢人。使之先進排後受價。從之。敎以。除留貢價中上下。○禮曹判書李在簡啓言。中泠浦水道看審事。往復於補土堂上具善復。則若不與大臣同往。則非其陳疏之本意云。事係重大。大臣同爲奉審。實合事宜。敎以。來頭展拜時。欲爲一番親審。卿等奉審一款。更待下敎。
정조 10년 · 강
遞左尹李崇祜。刑曹參議尹㬦。
정조 10년 · 목
崇祜呈辭。㬦有實恙。詞訟劇地。不可許久曠務故也。
정조 10년 · 목
敎曰。桂坊減下人。出六區處。參上隨窠復職。○以李聖圭爲大司憲。朴天行爲大司諫。徐秉德爲執義。李洪載宋俊載爲持平。金光岳爲獻納。朴奎淳爲正言。吳泰賢爲修撰。金峙默爲左尹。李秉鼎爲同敦寧。○敎曰。前翰林李崑秀口傳還付。
정조 10년 · 강
飭北路被災各邑。着意撫摩。
정조 10년 · 목
因咸鏡監司鄭民始霜降啓聞敎曰。北路雖曰早寒。甲山十社之去月望後霜降。言念民事。萬萬悶念。況本邑又是往年驛騷之餘。若不各別撫摩。各別賙賑。小民何以奠厥居。亦何以知朝家懷保之德意。嚴飭邑宰。着意詳探民情報來後狀聞。卿亦領會此意。隨處善爲方便。三水害穀之害。一向不止云。民情與甲邑無異。亦爲嚴飭守宰。各別審察報來。卿亦留意撫摩。北靑山社。亦於前月下霜云。念我北民。殊極矜念。亦以此傳敎。分付該邑。至於邑倅。出自從班。必須拔例詳探民情。這卽報營。俾無一民之失所。
정조 10년 · 강
特推承旨李鼎運。
정조 10년 · 목
因慶尙監司鄭昌順辭疏。敎曰。旣有勿捧之命。則雖是令前封發之疏。豈可捧入。當該承旨推考。原疏還下送。
정조 10년 · 강
命支勅時元卜定別求請。幷爲蠲減。
정조 10년 · 목
敎曰。以今畿邑年事與民力。支勅等節自本邑擔當者。猶欲爲之一分舒力。況京司元卜定別求請。在所蠲減。今番迎勅都監。凡係卜定求請。雖是儀軌所載。幷勿擧論。又敎曰。勅行渡江後。別遣承旨迎慰。仍以皇帝之別施拔例之典。有此馳驛賜祭。且以咨文中上諭辭語之懇摯。令問安承旨措辭致謝。今番承旨之別遣。亦出無前之例。令任譯從便言及。承旨則以寧邊府使假差。御帖及名帖。卽爲成送。仍以此傳敎。下諭于儐臣道臣及假承旨處。
정조 10년 · 강
以趙濟魯差迎接都監郞廳。
정조 10년 · 목
該都監啓言。郞廳申耆罷職代。請以副司果趙濟魯差下。允之。又啓言。啓下郞廳八員外。不足郞廳五員。依例別單書入。○別單。司䆃僉正鄭杆。漢城判官宋厚淵。平市主簿李泰懋。軍資主簿鄭東敎。禮曹佐郞李得休。
정조 10년 · 강
飭南部殺獄檢驗。
정조 10년 · 목
刑曹啓言。去月二十五日南部幼學金基沃所志內。渠之六歲稚妹。今閏七月十五日爲同里居李常俊所蹴踼。今日朝前致死云矣。該部初檢狀及京兆覆檢狀。今始齊到。而兩檢傷處。大段相左。依定式發遣郞廳。三檢擧行。而當該檢官及醫律下吏等。請會推後論勘。敎以。此等事。各別査覈處之。況殺死之獄。關係至重。三檢時有一毫泛忽。當與初檢官各別嚴處。以此嚴飭。
정조 10년 · 목
箚略曰。嗚呼。冤哉。今日卽我文孝世子甲辰册封之日也。回憶伊時。萬姓歡聳。倏焉今日變爲痛哭。悠悠蒼天。胡忍至斯。噫嘻。痛矣。李廷楫等之罪。可勝誅哉。其萬戮猶輕之罪狀。則諸臣疏啓。固已臚列。此而不正王法。 宗國之讎何以雪。臣民之冤何以解也。向於重臣金鍾秀之筵對也。臣亦同聲力請。而以返虞後當有處分。有所下敎。故臣方顒俟。而虞卒已過。尙未聞明旨之降。殿下何所愛惜。而遷就至此。使天討不行於神人之所共讎者哉。復見此日。臆塞腸摧。兹敢捫涕籲天。伏願亟從臺啓焉。臣一病浹旬。哭班旣未趨參。昨日陪列。亦未進身。惟冀重勘臣闕禮之罪。批以。何必追提。今日醫官事。已有筵敎。卿須安心勿辭。益加愼攝。仍命遣史官傳諭。
정조 10년 · 강
工曹判書鄭枋上疏辭職賜。例批。
정조 10년 · 목
左議政李福源啓言。卽見慶尙右兵使金廷遇狀啓。則以爲。前因忠淸兵使具世勣文移。發送褊裨於沿路各烽臺。約日燃火以驗其相應。則各烽相距。皆不甚遠。而草溪陜川之間。最爲闊遠。且多峯巒遮隔。今於草陜之間。別設一烽。俾無闕燎之弊事。請令廟堂稟旨分付矣。日前以嶺南烽路事。發關査問。此狀啓似出於査問未到之前。而此不過兩帥臣往復之事。又無諸守令論責之擧。則不宜煩聞朝廷。至於烽臺新設。事係不輕。帥臣旣未躬審。地名亦無指的。極涉疏率。所請烽臺事。請置之。該兵使從重推考。從之。又啓言。今番出來咨文爲三度。而月食事。奉上諭事。自北京禮部出來矣。勅使時通官差送事。自盛京禮部出來矣。月食事例於過食後回咨。奉上諭事已悉於月前回咨。且當具表稱謝。不必更爲回咨。通官差送事。彼旣知會。不可無答。請令槐院。撰出回咨。依例順付節行。從之。○兵曹判書李命植啓言。今此迎勅動駕時。兵曹郞廳差役甚多。而聞郞廳二員見差差備官云。事甚掣礙。且是前例所無。請令吏曹付標改啓下。敎以。已經習儀。本職改差。令該曹口傳差出。又啓言。館所動駕時。以何營隨駕。何營留陣。而禁軍及步軍。幾番幾哨磨鍊乎。敎以。御營廳隨駕。留陣置之。禁軍以入直磨鍊。又啓言。送勅動駕時軍兵。幷依迎勅擧行矣。今番亦依此磨鍊乎。敎以。臨時更稟。又啓言。迎送勅動駕時。例有斥堠伏兵。而甲辰年則置之。今番何以爲之乎。敎以。今番亦爲置之。又啓言。迎勅時別雲劍受點人。連爲仍用於館所擧動時及送勅時矣。今亦依此擧行乎。從之。○禮曹判書李在簡啓言。日前李烈覆啓中二度。施以次等之典事判下矣。次等之典。卽是贈職或給復。而今此湖西之閔檜年。海西之張性和。俱是士族。請以贈職擧行。從之。○有司堂上徐有隣啓言。新寧幼學許鉉等上言批旨。有登對稟處之命矣。取見其上言。則以爲。漆谷府有山倉平倉。山倉卽無耗之餉穀也。平倉卽有耗之還上也。春受餉還秋納山倉。大爲民弊。一境騷然。今以新寧當納上倉之穀。劃給於漆谷之民。減其耗而侍秋還納於山倉。以漆谷平倉之還穀。移給於新寧之民。使之備耗而輸納於新寧倉。則此不過相換。而實爲兩便之道。乞蒙變通之恩。而遠外形便。有難料度。請令道臣詳探民情。財量事勢。論理狀聞後稟處。從之。○備邊司啓言。因宣傳官李元謙所懷批旨。甲山地割付三水便否。詳査狀聞後稟處之意行會矣。卽見咸鏡監司鄭民始狀啓。則以爲。兩邑便否。採探民情。詳細關問。則甲山府使金魯成牒呈內。三水之欲得者。乃別害一社。而此社則土品穀簿。稍勝於他社。今若劃給。則邑無支保之道云。三水府使李殷福牒呈內。本府民總。不滿千戶。而將印之官爲十二。公費盡責於九百戶。今若以鳥梅江定界。則地廣數十里。倉庫四處。本府之弊。庶可釐革云。大抵三甲之民所業者貂蔘。而遠賈轉販。不得任便。操縱贏縮之權。專在於商賈之手。民生艱難。別無優劣。而三水之最難支保者。純是崖峽。土地所出。未足以資生。今此割地之議。蓋出裒益之計。而三水之得地。未必頓革疾苦。甲山則爲害不些。割地一款置之事。令廟堂稟旨云矣。今觀兩邑所報。參以道臣結語。則莫捄三水之弊。及致甲山之困者。誠如道臣所論割地一款。今姑置之。貂蔘之弊。至此之極。則興利除害。在所不已。道臣知此弊甚詳。往復守令。爛加相議。凡於買賣之際。務從均平。許多官長浚剝侵漁之弊。一依法典。俾不得踰越。則不害爲紓民力之一端。請以此分付道臣。從長釐革。允之。
정조 10년 · 강
酌放時囚尹承烈等。
정조 10년 · 목
該府以尹承烈原情啓。敎以。日氣如是涼冷。時囚有草供捧入之命。飭亦行矣。分揀放送。又以鄭東元原情啓。敎以。觀此所供。益知其癡悖。如有今日還官之勢。前此何不着意檢飭。長在京中乎。況荒歲檢田。專委吏鄕。不畏法所致。已極無嚴。渠供中。以飯俸之未及熟設一事。問目外拈出發明者。亦甚駭然。似此守令。事當別樣痛治。而渠旣云親病危篤。則論以王政。勢難勒勘。以卽其地定配照律。親年七十。無兄第獨身。例皆許贖。功議區別減等後。收贖放送。○該府啓請鄭東元。功議各減一等。杖八十徒二年收贖。告身盡行追奪放送。允之。
정조 10년 · 강
命勅行通官及跟役等姓名。詳探狀聞著爲式。
정조 10년 · 목
敎曰。勅行時通官姓名。雖入錄於牌文。而跟役等姓名。初無公文之來到者。我國亦不探出登聞。事甚疏忽。此後勅行到栅後。譯官先往時。一一詳錄姓名及年歲。令儐使後錄狀聞。定式施行。自今番勅行跟役人姓名年歲。亦令儐臣。探問狀聞。
정조 10년 · 강
以李在協爲都總管。黃昇源爲副總管。前望也。
정조 10년 · 강
飭陞試。來月旬前設行。
정조 10년 · 목
政院以陞試限內不爲設行。請推大司成閔鍾顯。敎以。事勢似然。今番分揀。來月旬前設行。
정조 10년 · 강
獻納金光岳上疏。賜批。
정조 10년 · 목
疏略曰。逆醫李廷楫等罪。可勝誅哉。何幸聖上。特許群請。至冤可雪。而忽下勿施之命。此何國體。此何刑政。伏願廷楫等三人。亟令王府。卽速拿鞫焉。嗚呼。烽燧。法意至重。而湖嶺間擧烽一事。事未前聞。忠淸兵使則因該道臣請罪。將施重勘。而究其本。則事在嶺南。臣謂分付嶺營。嚴加査實。當該兵使及烽臺沿路邑中不謹守令。摘發定罪可也。忠淸水使李延弼。目不識丁。志專肥已。民訴則送册房而受題。禁松則托戰船而送家。閭民難支。一境嗷嗷。請令道臣詳査。施以當律。禮安縣監任璸。風病轉成癃聾。下吏緣以作奸。衙客干預官政。吏窠各有定價。以至縱家僮而賣草。坐東閣而計直。如此之類。不可置之字牧之列。宜施罷職之典。批以。上款事。前已悉諭。慶尙兵使等事。俄因査狀。大臣已論責矣。李廷弼事。所論諸條。多係不法。不可不別加詳査。如法勘繩。出自近列。茍能謹愼。豈有此臺言。爲先罷職。仍令廟堂。嚴飭道臣。親執按覈狀聞。任璸事。遠外風聞。雖難盡信。此與浮謗有異。行査之際。此時本道癏曠可悶。爲先改差。令新道伯詳査狀聞後。以爲拿問勘處之地。
정조 10년 · 강
大司諫徐有成疏陳親病。賜例批。
정조 10년 · 강
有政。吏曹判書兪彥鎬。兵曹判書李命植進。
정조 10년 · 목
以李性源爲同經筵。徐有器爲禮安縣監。李彥熙爲 安陵參奉。 沈★(土+省)爲忠淸水使。
정조 10년 · 강
遠接使金華鎭。京畿監司徐有防。開城留守尹蓍東。別軍職李晳。各以勅行形止馳啓。
정조 10년 · 목
遠接使京畿監司狀啓以爲。勅行今日辰時。自金川郡離發。未時到開城府。臣有防率各務差使員。本府留守臣尹蓍東率經歷。迎勅入館所。如儀行禮。而見官禮停免。問安使今方奉傳御貼。動靜凡百。陸續狀聞計料云云。八月二十九日未時封啓。○開留狀啓。一如京畿監司狀啓。又狀啓以爲。勅行入館所後。茶啖飯奉。無弊支過。仍爲止宿。餘外事情。開錄于左。一。今朝任譯。以黃海道布政使境上落後之意。告于兩勅。則兩勅曰。多日跟來。到此落後。心切悵然。回來時當爲致謝云。一。兩勅至替馬所。進盤果。則吃米飮少許。副勅謂任譯曰。此乃靑石洞耶。對曰然矣。副勅曰。十餘里長谷。左右蒼壁削立。景致絕勝。而亦可爲一大關隘。且石皆靑色。恰似大國靑石嶺之石。此其所以名相同者耶云。一。上勅自替馬所行數里。招小通事謂曰。我於昨夕。掛護身佛於屛風上。忘未帶來。爾其推納云。故卽使小通事。騎撥馳往金川郡。而適値黃海監司裨將拾得前來。小通事路上推還。納於上勅。則上勅喜曰。何其往來之速也。小通事曰。騎撥往來矣。上勅賞以庭排一床。使之叩頭兩遍矣。一。勅使入館所後。副勅問任譯曰。此是高麗古都耶。對曰然矣。副勅曰。何無城郭也。對曰。城郭則有之。而館所在城外稍遠之地。故大人不得見矣。一。勅使謂任譯曰。國王御貼奉還之時。俺們亦欲呈名貼。須以貴國之紙品精好者造來。而大小長廣。無過於國王御貼可也。仍問曰。年前阿大人之來。亦必有名貼。以何色袱裹呈耶。對曰。紅色袱矣。上勅曰。今番則不可與常時同。我有帶來藍紬。以此製袱爲好矣。任譯曰。此是些少之物。當自小邦措備矣。上勅曰。非爲袱也。欲效區區微情。必以我們持來者用之矣。仍出藍紬。使之造袱矣。一。勅使使小通事。分饋其茶啖於黃海道回去驛卒等處。又各出帽子八十立。靑布十一匹。銀子四兩分給。通官輩。亦出帽子一百八十二立。靑布二十六匹。各給其所把驛人夫處。八月二十九日戌時封啓。○別軍職李晳別單。當日未時。勅行入太平館所後。臣入見勅使。問答如例。臣則自此復路云云。八月二十九日申時封啓。
정조 10년 · 강
御春塘臺。行宣薦禁軍秋等試射。召見京畿監司徐有防。